## La Fe aplica intel·ligència artificial a milions de dades de pacients per a tractar i evitar trastorns de la sang

*** L'objectiu és desenvolupar teràpies el més personalitzades i primerenques possibles enfront de diverses malalties hematològiques i identificar patrons preventius
* El projecte aprofundix en la medicina participativa situant els pacients en el centre del sistema**

L’Hospital Universitari i Politècnic La Fe ha compilat i analitzat milions de notes clíniques procedents d’historials mèdics i anàlisis genètiques de pacients amb diferents malalties hematològiques, en una iniciativa que combina dades massives i intel·ligència artificial.

En esta iniciativa participen el Servici d’Hematologia i Hemoteràpia i la Unitat de Genètica de l’Hospital La Fe, en col·laboració amb la plataforma Big Data, IA, Bioestadística i Bioinformàtica de l’Institut d’Investigació Sanitària La Fe.

Eixa gran quantitat d’informació, segons ha explicat el cap del Servici d’Hematologia, Javier de la Rubia, s’ha estructurat “en matrius de dades normalitzades per a poder analitzar-les amb el suport de la intel·ligència artificial. La finalitat última és coadjuvar en el desenvolupament de tractaments tan ajustats com siga possible al diagnòstic i a les necessitats concretes de cada pacient, que és el que es coneix com a medicina personalitzada”.

Un altre dels objectius és “reconéixer patrons que servisquen per a alertar sobre situacions potencialment perilloses, i per a evitar l’aparició de malalties a partir de l’anàlisi de les dades històriques i dels models identificats; en altres paraules, fer medicina tant predictiva com preventiva”, hi ha afegit José Vicente Cervera, cap de la Unitat de Genètica de l’Hospital La Fe.

En qualsevol dels seus objectius, el projecte situa els i les pacients en el centre del sistema com a actors principals, per tant és una medicina participativa. A més, com que està concebuda per a tota la ciutadania, és també poblacional. La suma de totes estes qualitats és el que es coneix com a ‘medicina 5P’, una medicina personalitzada, predictiva, preventiva, participativa i poblacional.

En una primera fase del projecte s’han integrat dades clíniques i genètiques, “codificades segons estàndards internacionals, per a poder avançar en els abordatges personalitzats dels trastorns de la sang, malignes o no malignes”, en paraules d’Esperanza Such, responsable del laboratori de Citogenètica i Biologia Molecular Hematològica del Servici d’Hematologia i Hemoteràpia de La Fe.

Com ha assenyalat José Luis Poveda, gerent de l’Hospital, “disposar d’esta base de dades interoperable és una excel·lent oportunitat per a liderar la investigació en la medicina de precisió i ens permetrà realitzar estudis federats amb altres organitzacions i grups d’investigació internacionals”.

Així, el grup d’investigació en Hematologia participa en dos projectes més amb objectius similars, però amb abast geogràfic i volum de dades més grans.

Es tracta del projecte Cimma, que se centra en el mieloma múltiple, un tipus de càncer de medul·la òssia, i el projecte Honeur, en el qual està previst que participen 75.000 pacients de nou països europeus i que està enfocat a un millor coneixement de la distribució i les característiques de diverses neoplàsies hematològiques.

Fecha: 27/01/2024